Simona Petrík

Mgr. Simona Petrík (rod. Kováčiková; * 10. november 1982, Liptovský Mikuláš) je slovenská politička, bývalá poslankyňa Národnej rady Slovenskej republiky zvolená za stranu #SIEŤ, v súčasnosti členka predsedníctva mimoparlamentnej strany SPOLU – občianska demokracia.  V strane má pozíciu expertky pre rodinnú politiku, spoluzakladala ženskú organizáciu strany SPOLU - Ženy SPOLU.

V parlamentných voľbách vo februári 2020 kandidovala z 9. miesta kandidátky koalície PS/SPOLU. Získala 14 713 preferenčných hlasov.

Životopis 
Petrík pochádza z Liptovského Mikuláša, býva v Bratislave. Vyštudovala politológiu na Filozofickej fakulte Univerzity Komenského v Bratislave. Pred vstupom do politiky pracovala ako podnikateľka, podnikala v oblasti jazykového vzdelávania. Založila a ako riaditeľka pôsobila v jazykovej agentúre, venujúcej sa výučbe anglického jazyka. Verejne sa angažovala v organizácii Real Woman a spoluzakladala Platformu žien Slovenska.

Politická kariéra

#SIEŤ (20152016) 
Politickú dráhu zahájila v roku 2015 vstupom do strany #Sieť, kde pôsobila ako vedúca pracovnej skupiny pre podporu rodiny a žien. V politike sa dlhodobo venuje sociálnej problematike, témam žien, detí a rodinného života. Po parlamentných voľbách v polovici marca 2016 bola za #SIEŤ zvolená za poslankyňu Národnej rady SR zo 7. miesta kandidátky. Následne zo strany vystúpila pre nesúhlas so vznikajúcou koalíciou, ktorá zahŕňala Smer-SD. Odvtedy pôsobila v parlamente ako nezávislá poslankyňa. Bola členkou Výboru NR SR pre verejnú správu a regionálny rozvoj. 

V apríli 2016 ju bezpečnostná služba na pokyn podpredsedu NR SR, Bélu Bugára, odmietla pustiť do pléna NR SR počas hodiny otázok a interpelácií ministra práce, sociálnych vecí a rodiny Jána Richtera, pretože mala so sebou v šatke päťmesačnú dcéru. 

Vďaka jej iniciatíve, spoločne s ďalšími poslancami po podaní návrhu na Ústavný súd SR a vytvorení verejného tlaku, sa podarilo presadiť substantívne zmeny v diskriminačnom návrhu novelizácie tzv. "Jasličkového zákona". V dôsledku kvalitatívneho prepracovania návrhu ministerstvom sa podnetom ÚS SR nemusel zaoberať a zlepšila sa dostupnosť jaslí pre rodičov a ich deti.  

V roku 2017 upozornila na protiústavnosť výberu poplatku za sprevádzajúcu osobu pri pôrode. Ministerstvo zdravotníctva SR tento poplatok vzápätí zrušilo a od roku 2018 môžu byť otcovia či rodinní príslušníci pri pôrode matky zdarma. Mladým rodinám tak ušetrila ročne až milión eur. Trikrát predložila do parlamentu zákon, ktorý by zaručoval minimálne desaťdňové platené voľno otcom po narodení ich dieťaťa.

Založenie strany SPOLU - občianska demokracia (20172019) 
V apríli 2017 Petrík spolu s ďalšími v tom čase nezávislými poslancami, Miroslavom Beblavým, Jozefom Mihálom, Katarínou Macháčkovou, Vierou Dubačovou a Otom Žarnayom oznámila založenie strany SPOLU - občianska demokracia. Iniciátori a zakladatelia strany zároveň zverejnili svoju výzvu Vráťme Slovensko ľuďom. 

V júli 2017 bola v dôsledku jej častých interpelácií označená za druhú "najzvedavejšiu" poslankyňu. Na Hodine otázok a interpelácií sa členov vlády opýtala 57 otázok. V roku 2017 presadzovala dôsledné zverejňovanie vratiek DPH na zabránenie daňovým podvodom. Podieľala sa na schválení povinného zverejňovania ponúkanej mzdy v pracovných inzerátoch od 1. mája 2018. Spolu s predsedom a ďalšími členmi strany sa im podarilo presadiť tzv. Beblavého percento, ktoré rozpútalo konkurenčný boj bánk o klientov hypotekárnych úverov, čo spotrebiteľom znížilo úroky pri čerpaní úverov.

Strana SPOLU bola zaregistrovaná v januári 2018. Na ustanovujúcom sneme strany 14. apríla 2018 v Poprade bola Petrík zvolená za členku predsedníctva.

Voľby do Európskeho parlamentu 2019 a Voľby do Národnej rady SR 2020 
Vo februári 2019 na spoločnej tlačovej konferencii oznámili lídri strán SPOLU - občianska demokracia a Progresívne Slovensko, Miroslav Beblavý a Ivan Štefunko, spoločnú kandidátku do volieb do Európskeho parlamentu. Petríkovej patrilo 3. miesto na kandidátnej listine. Koalícia získala štyri miesta v parlamente, Petrík získala však až šieste miesto v poradí preferenčných hlasov (22 499 hlasov) a do parlamentu sa nedostala.

V parlamentných voľbách vo februári 2020 kandidovala na 9. mieste kandidátky koalície PS/SPOLU.

Volebné obdobie 20202024 
Vo parlamentných voľbách získala 14 713 hlasov, po zohľadnení preferenčných hlasov sa umiestnila na 8. mieste kandidátky. Kvôli výsledku koalície sa do parlamentu nedostala.

V máji 2021 odišla zo strany SPOLU a prestúpila do Progresívneho Slovenska. Svoje rozhodnutie vysvetlila takto: „Nadobudla som presvedčenie, že moje hodnotové nastavenie, ktoré je liberálne a ľudsko-právne, a témy, ktoré ma zaujímajú a ktorým sa dlhodobo venujem, a to rodová rovnosť, boj za práva žien a rodinná politika, nájdu väčšiu podporu a uplatnenie v hnutí Progresívne Slovensko.“ Nesúhlasila tiež s rozhodnutím SPOLU nepokračovať s rokovaniami s PS o možnom spojení a smerovaní SPOLU v smere „širšie rozkročenej stredovej občiansko-demokratickej strane“. V PS chce pokračovať v témach rodovej rovnosti a rodinnej politiky.

Referencie 

Slovenskí politici
Politici SPOLU
Politici SIETe
Politici Progresívneho Slovenska
Poslanci NR SR (2016 – 2020)
Osobnosti z Liptovského Mikuláša
Absolventi Filozofickej fakulty Univerzity Komenského v Bratislave